72.

Komisjon on võtnud vajaduse korral meetmeid tagamaks, et liikmesriigid kompenseerivad ühendusele tema eelarvele tekitatud kahju, mis tuleneb sellest, et liikmesriigid ei teinud omavahendeid kättesaadavaks, sest nad olid jätnud õigeaegselt võtmata meetmed lõpetamata transiiditoimingute puhul. Komisjon on võtnud arvesse volitatud ettevõtja staatust käsitlevate rakenduseeskirjade kavandamise käigus mitmes valdkonnas täheldatud puudujääke. Tähelepanekuid võetakse ka edaspidi arvesse volitatud ettevõtjaid käsitlevate suuniste väljatöötamisel. Määruse (EÜ) nr 648/2005 rakendussätete artikliga 14q nähakse ette, et ettevõtjale volitatud ettevõtja staatuse andmisel jälgivad tolliasutused ettevõtja vastavust kõnealuse staatusega seotud tingimustele ja kriteeriumidele. Lisaks sellele vaatab ettevõtjale kõnealuse staatuse andnud tolliasutus staatuse jätkumise uuesti läbi ühenduse õigusaktide muutudes või juhul, kui tal on põhjendatud kahtlus, et ettevõtja ei vasta enam ettenähtud tingimustele. Uurimismenetluste kohta võib öelda järgmist: a) Komisjon võib kinnitada, et uurimismenetluse arvutipõhiseks muutmine aitab juba praegu menetlust kiirendada. Vajaduse korral võetakse parandusmeetmeid ning, nagu märgiti punkti 71 vastuses, on praegu koostamisel uurimismenetlust käsitlev eraldi aruanne. Komisjoni üheks eesmärgiks on lühendada pärast uue arvutipõhise transiidisüsteemi juurutamist tähtaegu. b) Tolliasutustele on reformi käigus antud erivõimalus algatada sissenõudmismenetlus sõltumata printsipaali koostöövalmidusest. Sanktsioonid ja trahvid kuuluvad praegu liikmesriikide pädevusse, ehkki komisjoni ettepanekuga, milles käsitletakse ajakohastatud tolliseadustiku kehtestamist, nähakse selleks ette ühtne raamistik (vt punkt 41). Sissenõudmismenetluste kohta võib öelda järgmist: a) Käesolevat soovitust rakendatakse 2006. aasta kontrolliprogrammi kaudu, mille läbivaks teemaks oli transiit. Nende kontrollide üldine eesmärk oli muu hulgas kontrollida ka seda, kas liikmesriikides lõpetamata transiiditoimingute suhtes võetud meetmed on vastavuses asjakohaste õigusaktidega ning kas omavahendid on nõuetekohaselt arvutatud, kindlaksmääratud ja raamatupidamises kirjendatud. b) Komisjon on analüüsinud transiidideklaratsioonis kauba koodi ja väärtuse märkimise kohustuslikuks muutmise küsimust (lisaks punktis 49 viidatud juhtudele). Kuna transiidi puhul ei ole deklarant ise sageli ei eksportija ega ka importija, tuleb erilist tähelepanu pöörata lisakuludele, mis tekivad transiidiettevõtjale sellise teabe edastamisel, ning võrrelda seda vastukaaluks tolliasutuste algatatud sissenõudmismenetluste vähese arvuga. Komisjon on arvamusel, et transiiditoimingute seisukohast ei ole kõikide transiidideklaratsioonide puhul vaja kõnealust teavet nõuda, ning kui toll teostab uurimismenetlust nõuetekohaselt, nõutakse sisse asjakohane tollimaksu summa. Vt ka vastust punkti 72 alapunktile a. Tagatissüsteemi kohta võib öelda järgmist: a) Komisjon jätkab liikmesriikide menetluste jälgimist. b) Komisjon jätkab liikmesriikides kontrollitavate valdkondade valimist riskianalüüsi alusel. Enne 2006. aastat kuulus transiit küll kontrollimist vajavate valdkondade hulka, aga seda ei valitud kontrollimiseks seetõttu, et komisjon soovis ära oodata uue arvutipõhise transiidisüsteemi täieliku rakendamise. Komisjon peab tõenäoliseks, et 2007. aastal teostatakse transiidi valdkonnas täiendavaid kontrolle.